OŠ Višnjevac

GLAZBENA KULTURA

Alma Mance, učitelj mentor

Šk. god. 2021./2022.

**ELEMENTI PRAČENJA I VREDNOVANJA UČENIKA U 7. RAZREDU OSNOVNE ŠKOLE – PREDMET GLAZBENA KULTURA**

Sastavnica praćenja: **A. Slušanje i poznavanje glazbe**

**OŠ GK A.7.1. Učenik poznaje određen broj skladbi**

Razrada ishoda: poznaje određeni broj kraćih skladbi (cjelovite skladbe, stavci ili ulomci) različitih vrsta glazbe (klasična, tradicijska, popularna, jazz, filmska glazba).

**Načini i postupci vrednovanja učenika:** formativno i sumativno tijekom godine, pisana, usmena, individualna i skupna provjera (dva puta godišnje, po polugodištu) – 15 minuta.

**Odličan:** samostalno prepoznaje i pamti dijelove ili cjelovite skladbe (13-15), navodi imena skladatelja i naziva skladbe. Posjećuje s učiteljem najmanje jedan glazbeno-kulturni događaj, razlikuje različite glazbene vrste.

**Vrlo dobar:** uz malu pomoć učitelja u mogućnosti je svladati sve što može i učenik za odličnu ocjenu. Prepoznaje 10-13 skladbi.

**Dobar:** uz veliku pomoć učenika prepoznaje manji broj skladbi (8-10) i imenuje skladatelje u ponuđenim skladbama. Pri iznošenju detalja o skladbi brojne pogreške.

**Dovoljan:** otežano, uz stalno dosjećanje i stalnu pomoć učenika prepoznaje mali broj skladbi (5-8) ili samo dijelove skladbe. Ne prepoznaje naziv, niti je u mogućnosti imenovati skladatelja.

**Nedovoljan:** nije u mogućnosti slušno prepoznati skladbe niti skladatelje. Ni uz pomoć učitelja ne pokazuje interes za rad, već odbija suradnju i ometa rad učitelja.

**OŠ GK A.7.2. Učenik razlikuje udaraljke s određenom i ne određenom visinom tona, skupinu glazbala i orkestre te opaža izvedbenu ulogu glazbala**

Razrada ishoda: razlikuje zvuk i izgled udaraljki. Pridružuje glazbala odgovarajućoj skupini. Opaža izvedbenu ulogu glazbala (solističko, komorno, orkestralno). Razlikuje orkestre.

**Načini i postupci vrednovanja učenika:** formativno i sumativno tijekom godine, usmeno i pismeno, metodom razmjene informacija, razgovor u skupini ili individualno, kroz istraživački i grupni rad ili izradu postera.

**Odličan:** samostalno razlikuje zvuk i izgled glazbala. Navodi sva glazbala iz skupine udaraljki te ih pridružuje odgovarajućim skupinama (s određenom i ne određenom visinom tona). Iz glazbenih primjera prepoznaje njihovu izvedbenu ulogu te navodi njihove međusobne zvučne razlike. Slušni i vizualno prepoznaje razlike između orkestra i komornog sastava. Svojevoljno proširuje znanje o navedenim glazbalima/skupinama udaraljki te se bavi istraživačkim radom.

**Vrlo dobar:** uz mali poticaj u radu učenik ostvaruje navedene kriterije kao i učenik pod pojmom odličan.

**Dobar:** uz pomoć i poticaj učitelja učenik djelomično poznaje navedena glazbala, ali ih povremeno ne može svrstati u odgovarajuću skupinu. Ne razlikuje izvođačke sastave u potpunosti.

**Dovoljan:** znanje o glazbalima i skupini primjenjuje djelomično, samo na osnovnoj razini prepoznavanja. Nije u mogućnosti svrstati glazbala u odgovarajuću skupinu, niti ih u potpunosti nabrojiti. Detalji o glazbalu s vrlo oskudni.

**Nedovoljan:** slušno ne razlikuje glazbala niti ih vizualno povezuje sa slušanjem. Ne uspijeva ih uvrstiti u odgovarajuće skupine, niti nabrojiti. Znanje o glazbalima je vrlo oskudno. Niti uz poticaj učitelja učenik se ne nastoji motivirati u radu. Odbija rad i suradnju sa učiteljem.

**OŠ GK A.7.3. Učenik na temelju slušanja prepoznaje različite glazbene vrste**

Razrada ishoda: razlikuje, opisuje i uspoređuje pojedine instrumentalne i vokalno-instrumentalne glazbene vrste. Uspoređuje organizaciju različitih glazbenih vrsta (solo-pjesma, glasovirska minijatura, suita, sonata, koncert, simfonija, simfonijska pjesma) navodeći sličnosti i razlike. Glazbena djela svrstava u određenu glazbenu vrstu prema njihovim obilježjima.

**Načini i postupci vrednovanja učenika:** formativno i sumativno tijekom godine. Usmeno i pismeno, metodom razmjene informacija, provedbom slušnih zadataka u skupini i individualno.

**Odličan:** učenik opisuje instrumentalne i vokalno-instrumentalne glazbene vrste te ih razlikuje i uspoređuje. Uspoređuje glazbene vrste prema njihovim obilježjima. Razlikuje pojmove jednostavačnost/višestavačnost te prema sadržaju apsolutno/programno. Tijekom slušanja prepoznaje vrstu izvođačkog sastava i najmanje jednu višestavačnu vrstu u cijelosti.

**Vrlo dobar:** uz malu pomoć učenika razlikuje, opisuje i uspoređuje navedene instrumentalne i vokalno-instrumentalne glazbene vrste. Uspoređuje organizaciju tih vrsta navodeći sličnosti i razlike.

**Dobar:** uz veliki poticaj učitelja učenik opisuje pojedine instrumentalne i vokalno-instrumentalne glazbene vrste, ali ih slušno teže razlikuje.

**Dovoljan:** učenik ne uspijeva razlikovati vokalne od vokalno-instrumentalnih glazbenih vrsta. Teško svrstava određena glazbena dijela u određenu glazbenu vrstu prema njihovim obilježjima. Motivacija i ustrajnost u radu često izostaju.

**Nedovoljan:** učenik odbija rad. Motivacija i ustrajnost u radu potpuno izostaju. Znanje o navedenim vrstama je vrlo oskudno, na razini teorijskog a ne slušnog.

**OŠ GK A.7.4. Učenik temeljem slušanja glazbe razlikuje vokalnu, instrumentalnu i vokalno-instrumentalnu glazbu te različite izvođačke sastave**

Razrada ishoda: višekratnim slušanjem razlikuje vokalnu, instrumentalnu i vokalnu-instrumentalnu glazbu te različite vokalne, instrumentalne i vokalno-instrumentalne sastave.

**Načini i postupci vrednovanja učenika:** formativno i sumativno tijekom godine, slušno, grupno i individualno, pismeno i usmeno.

**Odličan:** samostalno razlikuje i prepoznaje vokalnu, instrumentalnu i vokalno-instrumentalnu glazbu te različite vokalne, instrumentalne i vokalno-instrumentalne sastave.

**Vrlo dobar:** uz mali poticaj učitelja primjenjuje znanje kao i odličan učenik.

**Dobar:** uz veći poticaj učitelja u mogućnosti je navesti značajke vokalne, instrumentalne i vokalno-instrumentalne glazbe ali nije u mogućnosti prepoznati iste. Vokalne, instrumentalne i vokalno-instrumentalne sastave ne razlikuje samostalno.

**Dovoljan:** znanje o vokalnoj, instrumentalnoj i vokalno-instrumentalnoj glazbi primjenjuje samo na osnovnoj razini. Ne razlikuje vokalne od instrumentalnih i vokalno-instrumentalnih sastava.

**Nedovoljan:** unatoč poticaju učitelja učenik odbija rad. Glazbene vrste i sastave slušno i teorijski ne razlikuje.

**OŠ GK A.7.5. Učenik temeljem slušanja glazbe opisuje sonatni oblik**

Razrada ishoda: višekratnim i cjelovitim slušanjem glazbe opisuje sonatni oblik (ekspozicija, provedba, repriza) i pronalazi njegova obilježja. Glazbeni oblik nije cilj, već sredstvo pomoću kojeg se aktivno sluša i upoznaje skladba. Tijekom aktivnog slušanja učenik prati shemu oblika.

**Načini i postupci vrednovanja učenika:** formativno i sumativno vrednovanje tijekom godine, slušanje glazbe, metode razmjene informacija u skupini ili individualno, usmeno i pisano praćenje glazbenih oblika.

**Odličan:** sa zanimanjem, aktivno prati dijelove skladbe i stvara shemu sonatnog oblika. Upoznaje skladbu (stavak instrumentalne vrste). Aktivnim slušanjem i praćenjem detalja učenik samostalno dolazi do pojma sonatnog oblika.

**Vrlo dobar:** uz mali poticaj učitelja aktivno sluša zadanu skladbu, upoznaje dijelove sa svim svojim značajkama.

**Dobar:** uz manjak koncentracije i ustrajnosti u radu slušno prati shemu zadanog glazbenog oblika.

**Dovoljan:** tijekom višekratnog slušanja skladbe učenik se teško koncentrira i gubi motivaciju za daljnje praćenje. Ne uspijeva u cijelosti popratiti ponuđeni glazbeni oblik.

**Nedovoljan:** unatoč poticaju učitelja učenik odbija rad. Ustrajnost i motivacija pri slušanju glazbe potpuno nedostaje.

*Sastavnica praćenja:* ***B. Izražavanje glazbom i uz glazbu***

**OŠ GK B.7.1. Učenik sudjeluje u zajedničkoj izvedbi glazbe**

Razrada ishoda: aktivno sudjeluje u zajedničkoj izvedbi glazbe uz unaprijed zadan/ili svoj vlastiti (osmišljen) način. Usklađuje vlastitu izvedbu s izvedbama drugih učenika, pokazuje ustrajnost i koncentraciju, obogaćuje izvođenje novim izražajnim elementima te vrednuje vlastitu izvedbu, izvedbe drugih i zajedničku izvedbu.

**Načini i postupci vrednovanja učenika**: formativno i sumativno tijekom godine, grupno ili individualno

**Odličan:** pokazuje interes za sudjelovanje u zajedničkom muziciranju. Aktivno sudjeluje u zajedničkoj izvedbi, kreativno osmišlja nove izražajne elemente u glazbi i time obogaćuje izvedbu. Ima sposobnost istaknuti se kao pojedinac ili sudjelovati u skupini. Samostalno vrednuje vlastitu, ali i izvedbu ostalih u skupini. Pokazuje ustrajnost i koncentraciju tijekom skupnog muziciranja.

**Vrlo dobar:** uz poticaj učitelja sudjeluje u zajedničkoj izvedbi, usklađuje svoju izvedbu s izvedbama ostalih sudionika u skupini, vrednuje vlastitu izvedbu.

**Dobar:** uz veći poticaj učitelja spreman je sudjelovati u skupnom muziciranju. Sudjeluje bez osmišljavanja novih izražajnih elemenata u glazbi. Ponekad pokazuje manjak koncentracije i ustrajnosti pri zajedničkom muziciranju.

**Dovoljan:** spreman je sudjelovati u zajedničkom muziciranju, ali uz stalnu kontrolu i poticaj učitelja. Koncentracija i ustrajnost često izostaju.

**Nedovoljan:** odbija rad, niti uz poticaj i pomoć učitelja ne sudjeluje u zajedničkoj izvedbi. Koncentracija, motivacija, trud i ustrajnost potpuno izostaju.

**OŠ GK B.7.2. Učenik pjevanjem izvodi autorske i tradicijske pjesme iz Hrvatske i svijeta**

Razrada ishoda: pjevanjem izvodi autorske tradicijske pjesme i Hrvatske i svijeta. Vrednuje i prihvaća pravila kulture pjevanja, upoznaje intonaciju i ritam, tekst, glazbeno-izražajne sastavnice unutar zadanog primjera.

**Načini i postupci vrednovanja učenika**: formativno i sumativno tijekom godine, usmeno, u skupini ili pojedinačno (jedino u slučajevima kada je kod djeteta unaprijed razvijena darovitost prema glazbi; razvoj osjećaja za ritam i čisto intoniranje).

**Odličan**: aktivno sudjeluje u zajedničkoj izvedbi te pri tom u potpunosti uvažava kulturu pjevanja, intonaciju i ritam, u potpunosti poznaje tekst obrađenih pjesama. Pri izvedbi, poštuje izražajne elemente (dinamika, oznake za tempo), u potpunosti ustrajno i motivirano pristupa radu.

**Vrlo dobar:** uz mali poticaj učitelja, pjeva/izvodi autorske i tradicijske pjesme iz Hrvatske i svijeta te pri tom uglavnom uvažava pravila kulture pjevanja, intonaciju i ritam. Učenik poznaje tekst zadanih pjesama.

**Dobar:** uz veliki poticaj i pomoć učitelja pjeva/izvodi autorske i tradicijske pjesme Hrvatske i svijeta te pri tome djelomično uvažava pravila kulture pjevanja. Također, djelomično poznaje tekst, intonaciju i ritam zadanih pjesama.

**Dovoljan**: nezainteresirano i bez dodatnog truda sudjeluje u izvedbama pjesama. Tekst pjesama ne poznaje u potpunosti, kao ni ritam i intonaciju. Sudjeluje isključivo uz pomoć i poticaj učitelja.

**Nedovoljan**: ne sudjeluje uopće u izvedbi, čak ni uz pomoć i poticaj učitelja. Koncentracija i motivacija potpuno izostaju. Odbija sudjelovanje u zajedničkom muziciranju.

**OŠ GK B.7.3. Učenik sviranjem i/ili pokretom izvodi umjetničku, tradicijsku, popularnu ili vlastitu glazbu. Sudjeluje u različitim glazbenim igrama i aktivnostima glazbenog stvaralaštva.**

Razrada ishoda: svira pratnju ili osnovnu melodiju u poznatim skladbama i/ili samostalno, svira kraće instrumentalne skladbe, služeći se notnim zapisom za potrebe sviranja i/ili računalnim programima za notografiju. Izražava se pokretom uz glazbu, kojim mogu osvijestit i pratiti glazbeno-izražajne sastavnice ili izvoditi plesnu koreografiju uz različita djela klasične glazbe, tijeloglazbom ili Orff-ovim instrumentarijem. Samostalno predstavlja vlastitu izvedbu u razredu i/ili izvan njega. Uporabe IKT-a u svrsi nastave.

**Načini i postupci vrednovanja učenika:** formativno i sumativno tijekom godine, individualno ili u skupini.

**Odličan:** uz razvijene glazbene sposobnosti svira pratnju u poznatim skladbama i/ili samostalno svira kraće instrumentalne skladbe služeći se notnim pismom za potrebe sviranja. Izražava se pokretom uz glazbu, prateći pokretom glazbeno izražajne sastavnice, izvodeći plesnu koreografiju i/ili oblikujući nove plesne strukture. Predstavlja vlastitu izvedbu u razredu i/ili izvan njega. Uspješno sudjeluje u različitim glazbeno - edukacijskim igrama i aktivnostima glazbenog stvaralaštva.

**Vrlo dobar**: uz mali poticaj učitelja, kao i veću sigurnost pri izvedbi učenik se izražava pokretom uz glazbu ili svira glazbenu pratnju u poznatim skladbama. Sudjeluje u više različitih aktivnosti glazbenog stvaralaštva.

**Dobar:** uz veći poticaj učenik prati dobe, kraće ritamske obrasce ili pratnju kraćih instrumentalnih skladbi. Uz poticaj sudjeluje u više različitih aktivnosti glazbenog stvaralaštva.

**Dovoljan**: ne uključuje se ni uz poticaj učitelja, ne zainteresirano pristupa glazbeno – edukacijskim igrama, kao i aktivnostima glazbenog stvaralaštva. Radi povremeno i izbjegava obaveze.

**Nedovoljan:** ni nakon stalnog poticaja učitelja učenik odbija sudjelovati u planiranim aktivnostima.

*Sastavnica praćenja:* ***C. Glazba u kontekstu***

**OŠ GK C.7.1. Učenik opaža međusobne utjecaje različitih glazbenih vrsta**

Razrada ishoda: Opaža međusobne utjecaje različitih vrta glazbe (klasična, tradicijska, filmska, jazz, popularna).

**Načini i postupci vrednovanja učenika:** formativno i sumativno tijekom godine, slušanje glazbe, metoda razgovora i razmjena informacija.

**Odličan:** samostalno prepoznaje i opaža međusobne utjecaje i značajke različitih glazbenih vrsta. Uspoređuje i opisuje glazbeno-izražajne sastavnice jedne i druge vrste glazbe u skladbi, stavku i ulomku.

**Vrlo dobar:** uz mali poticaj učitelja primjenjuje znanja kao i odličan učenik.

**Dobar:** uz veliki poticaj u radu učenik prepoznaje i opaža samo neke međusobne utjecaje različitih vrsta glazbe ali ne posjeduje znanje za njihovu detaljniju usporedbu.

**Dovoljan:** znanje o vrstama glazbe je na osnovnoj razini, bez mogućnosti daljnje usporedbe.

**Nedovoljan:** uz stalan poticaj učitelja odbija svaku suradnju, ne izvršava zadano i uopće ne uspijeva prepoznati obilježja ponuđenih glazbenih vrsta.

**OŠ GK C.7.2. Učenik temeljem slušanja opisuje obilježja europske tradicijske glazbe (upoznavanje najmanje dva područja europske tradicijske glazbe)**

Razrada ishoda: Višekratnim slušanjem upoznaje, opisuje i razlikuje obilježja glazbe i drugih umjetnosti (tekst, ples/pokret, odjeća i obuća, običaji, glazbala, skladbe) u europskoj tradicijskoj glazbi.

**Načini i postupci vrednovanja učenika:** formativno tijekom godine, slušanje glazbe, metoda razgovora i razmjena informacija.

Učenik opaža, opisuje, usvaja i razlikuje neka obilježja europske tradicijske glazbe, s naglaskom na glazbeni folklor (zvučno i vizualno poznavanje tradicijskih glazbala, plesova i pjesama europske tradicijske glazbe).